
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Joseph Figueira Martin belga-portugál kettős állampolgárt, az FHI 360 nem kormányzati szervezetnél dolgozó humanitárius kutatót a Wagner Csoport 2024. május 26-án elrabolta a Közép-afrikai Köztársaságban, majd később átadta a Közép-afrikai Köztársaság hatóságainak;
B.	mivel a Közép-afrikai Köztársaság megalapozatlan vádak – többek között kémkedés és terrorizmus vádja – alapján vádat emelt ellene, amelyek miatt életfogytig tartó börtönbüntetés és kényszermunka várhat rá;
C.	mivel Banguiban az OCRB-nél (a fegyveres bandák elleni küzdelemmel foglalkozó központi hivatalnál) magánzárkában tartották fogva, megkínozták és halállal fenyegették; mivel több mint egy éve embertelen körülmények között és tárgyalás nélkül tartják fogva, és a feltételes szabadságra bocsátására irányuló kérelemre nem adtak választ, megsértve ezzel a Közép-afrikai Köztársaság büntetőjogát;
D.	mivel egészségi állapota drámaian romlott, és orvosi vizsgálatok alapján sürgősen evakuálni kell;
E.	mivel a Közép-afrikai Köztársaságban működő fegyveres csoportok jogellenes és önkényes letartóztatásokat és fogva tartásokat hajtanak végre;
F.	mivel a Közép-afrikai Köztársaságot súlyosan érintik Oroszország dezinformációs kampányai, és a Wagner Csoport zsoldosai egyik legnagyobb kontingensének ad otthont;
G.	mivel az EU humanitárius, biztonsági és fejlesztési segélyekkel támogatja a Közép-afrikai Köztársaság lakosságát;
H.	mivel Martin úr ügyét az ENSZ és az EU a dezinformáció és a Nyugat-ellenes retorika tágabb mintáját tükröző ügyként azonosította, amelyet az oroszokkal kapcsolatban álló közép-afrikai köztársasági szereplők támogatnak;
1.	követeli, hogy a Közép-afrikai Köztársaság hatóságai haladéktalanul és feltétel nélkül bocsássák szabadon Martin urat, mivel nem állnak rendelkezésre hiteles és megalapozott bizonyítékok a fogva tartásához;
2.	sürgeti a Közép-afrikai Köztársaság hatóságait, hogy tegyék lehetővé egészségügyi okokból való evakuálását, és a nemzetközi emberi jogi normákkal összhangban biztosítsák, hogy jogi képviselethez, konzuli segítségnyújtáshoz és megfelelő ellátáshoz jusson;
3.	határozottan elítéli a Martin úr önkényes, folyamatos és embertelen fogva tartása révén elkövetett emberi jogi jogsértéseket, amelyek súlyosan veszélyeztetik az életét és egészségét;
4.	ragaszkodik ahhoz, hogy minden bírósági eljárás szigorúan feleljen meg a Polgári és Politikai Jogok Nemzetközi Egyezségokmányában foglalt, a jogszerű eljárásra vonatkozó garanciáknak és a Közép-afrikai Köztársaság nemzeti jogi kerete alkalmazandó rendelkezéseinek;
5.	felhívja a Közép-afrikai Köztársaság hatóságait annak biztosítására, hogy a Közép-afrikai Köztársaságban működő fegyveres csoportok haladéktalanul hagyjanak fel a humanitárius és nem kormányzati szervezetek dolgozói elleni jogellenes és önkényes letartóztatásokkal és támadásokkal;
6.	felszólít a jogsértésekkel és visszaélésekkel kapcsolatos elszámoltathatóság biztosítására;
7.	elítéli a Közép-afrikai Köztársaságban többek között orosz félkatonai erők és dezinformációs kampányok révén végrehajtott növekvő politikai indíttatású külföldi beavatkozást; ismételten felhívja a Tanácsot, hogy nyilvánítsa terrorista szervezetnek a Wagner Csoportot;
8.	hangsúlyozza, hogy az emberi jogok tiszteletben tartása kulcsfontosságú az EU és a Közép-afrikai Köztársaság közötti jó együttműködéshez;
9.	felhívja az alelnököt/főképviselőt, hogy a belga és portugál hatóságokkal együttműködve tegyen meg minden lehetséges lépést, többek között azáltal, hogy az EU és a Közép-afrikai Köztársaság közötti politikai párbeszéd során felveti Martin úr ügyét, hogy biztosítsa szabadon bocsátását és jogainak tiszteletben tartását; hangsúlyozza, hogy célzott uniós intézkedésekre van szükség, amennyiben a Közép-afrikai Köztársaság hatóságai továbbra is megsértik jogait;
10.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a főképviselőnek/alelnöknek, a Közép-afrikai Köztársaság kormányának és parlamentjének, az Afrikai Uniónak és az ENSZ-nek.

